Tegevusteraapia
Tegevusteraapia (inglise keeles occupational therapy) on rahvusvaheliselt tunnustatud tervishoiuala. Teraapiaprotsessis kasutatakse hindamist ja tegevusterapeutilisi sekkumisi, et indiviidi, grupi või kogukonna tasemel arendada, taastada või säilitada tähenduslike tegevuste sooritamiseks vajalikke võimeid. Tegevusteraapias keskendutakse toimingute kogumitele, millega inimesed on igapäevaelus hõivatud ning millel on nende jaoks tähendus ja väärtus. Näiteks võib teraapia olla keskendunud enesehooldustegevustele nagu riietumine, söömine ja toas ringi liikumine, produktiivsetele tegevustele nagu tööl või koolis käimine, mängimine ja ühiskonnaelus osalemine ning vaba aja tegevustele nagu sportimine, aiandus või sotsiaalne suhtlus.